Wallis kry SA wenner | Die Son
Wallis kry SA wenner
Deur Shafiek MoutonDonderdag, November 19, 2020 17:15
Trots: Die Kapenaar Warren Abrahams is Wallis se nuwe vrouesewes-afrigter. ~ Wales Rugby Union
WARREN Abrahams, 'n boorling van Kraaifontein, is gister as Wallis se nuwe hoofafrigter van die vrouerugbyspan aangewys.
Abrahams was ook al betrokke by die Engelse Sewes-afrigtingspan vir mans, terwyl hy by Harlequins as akademie-afrigter en Premiership 7's-hoofafrigter rolle vervul het.
Die voormalige Matie, wat vroeër vanjaar nog 'n hulpafrigter by Amerika se nasionale vrouespan was, is ook 'n RFU-afrigtermentor. Hy is 'n mentor vir voornemende breiers.
Abrahams (37) sal verantwoordelik wees vir die beplanning, implementering en aflewering van die afrigtingsprogram vir beide die 15's en 7's internasionale programme op 'n kontrak van drie jaar.
Die Walliese Rugbyunie (WRU) sê oor Abrahams se aanstelling op sy webwerf: "Wat die strategie betref waaroor die raad ooreengekom het, is die aanstellings deel van die WRU se voortdurende verbintenis om aansienlik te belê in die prestasie-einde van die vrouespel met verdere aankondigings wat gevolg moet word."
Oor sy aanstelling het Abrahams gesê: "Dis 'n baie opwindende tyd om deel te neem aan die Wallis-vroueprogram.
"Ons het die geleentheid om iets baie spesiaals in die volgende 12 maande en daarna te doen.
"Dit is my eerste internasionale 15-hoofafrigtersrol op dié vlak. Ek voel egter ek het genoeg gesien, ervaar en geleer om 'n hoëprestasie-omgewing te skep wat onvergeetlike er­varings bied.
"Ons het ongeveer 38 weke voordat ons op 'n vliegtuig na Nieu-Seeland moet klim – wat nie lank is nie. In die huidige klimaat moet ons egter die tyd en hulpbronne koester, aangesien jy nooit weet wat in die vooruitsig is nie.
"Vir my is ingesteldheid die sleutel. Beperkings is net wat ons op onsself plaas. Ek besef dat ons almal struikelblokke en uitdagings het om te oorkom en dat die huidige klimaat 'n uitstekende voorbeeld is.
"Ons spelers balanseer 'n aantal aspekte van hul lewe om te verseker dat hulle op hul optimale vlak presteer, maar as ons verantwoordelikheid neem vir ons eie optrede, is ons reeds 'n stap vooruit."
Abrahams het vroeër vanjaar aan Son erken dat hy eendag in sy eie land sal wil afrig.
"Ek sal graag in Suid-Afrika wil afrig. Of dit nou die Blitsbokke, Superrugby of Varsity Cup is.
"My groot droom bly egter om die Bokke as afrigter na 'n Wêreldbeker-rugbytoernooi te vat," het hy in Julie in 'n Zoom-onderhoud gesê.